text: » Marc Guasch es retira del Dakar per una caiguda | EL9NOU.CAT
  Marc Guasch es retira del Dakar per una caiguda
  El pilot de la Garriga, Marc Guasch, s'ha hagut de retirar del Dakar 2011 a causa d'una caiguda a poc de començar l'etapa d'aquest diumenge entre Arica i Antofagasta. El vallesà ha ensopegat amb una pedra amagada a la sorra i ha sortit disparat. El pilot està bé, però la moto ha quedat inservible.
  09/01/2011 | 22:09
  "Estic una mica decebut amb mi mateix perquè les sensacions d'aquests dies estaven essent bones. Com a mínim, he demostrat que puc estar entre els deu primers", comenta el pilot a EL 9 NOU des d'un aeroport militar a la zona d'Iquique. Guasch explica que tots els instruments de navegació han quedat inutilitzats a causa de la topada i que li ha estat impossible engegar la moto.
  D'altra banda, Carlos Sainz i el seu copilot, el calderí Lucas Cruz, continuen líders de la general de cotxes, tot i quedar segons en l'etapa d'avui, molt més curta del previst però molt exigent pel tram de dunes. Per la seva banda, José Luis Criado, de la Roca (copilot de Jordi Juvanteny amb el camió del KH-7 Epsilon Team) ha baixat fins a la 15a posició general després que el seu camió s'ha estat 40 minuts aturat per ajudar un altre camió que s'havia quedat sense bateria a la cresta d'una duna.